Na osnovu člana 27 stav 1 tačka 6 Zakona o lokalnoj samoupravi ("Službeni list Crne Gore", br. 002/18, 034/19, 038/20, 050/22 i 084/22) i člana 15 stav 1 tačka 6 Statuta Opštine Zeta ("Službeni list Crne Gore - opštinski propisi", broj 012/23), Skupština Opštine Zeta, na sjednici održanoj ,\_\_\_\_\_\_\_\_\_\_ donijela je

ODLUKU

o kriterijumima, načinu i postupku raspodjele sredstava za podršku ženskom preduzetništvu

I - OPŠTA ODREDBA

Član 1

Ovom odlukom utvrđuju se kriterijumi, način i postupak raspodjele sredstava iz Budžeta Opštine Zeta, namijenjenih za podršku ženskom preduzetništvu.

II - KORISNICI SREDSTAVA

Član 2

Sredstva budžeta, koja su opredijeljena za žensko preduzetništvo, iz tekućeg godišnjeg budžeta Opštine Zeta, dodjeljuju se za biznis/poslovne ideje (u daljem tekstu: biznis plan) ženama preduzetnicama i privrednim društvima u kojima su žene nosioci biznisa - osnivač ili jedan od osnivača i izvršni direktor preduzeća.

Sredstva za podsticanje osnivanja i razvoj poslovanja dodjeljuju se društvima/preduzetnicama sa prebivalištem, odnosno sjedištem na teritoriji Opštine Zeta.

Sredstva iz stava 1 ovog člana planiraju se kao posebna budžetska linija.

III - JAVNI KONKURS

Član 3

Raspodjela sredstava za biznis planove vrši se na osnovu javnog konkursa (u daljem tekstu: Konkurs), koji raspisuje Komisija za raspodjelu sredstava za podršku ženskom preduzetništvu (u daljem tekstu: Komisija) .

Konkurs se može raspisati dva puta godišnje.

Prvi javni konkurs se raspisuje do kraja prvog kvartala

U slučaju da sredstva planirana Budžetom Opštine Zeta za ovu namjenu ne budu raspodijeljena u cjelosti za kandidovane biznis planove po prvom konkursu, Komisija može raspisati novi konkurs, najkasnije do isteka drugog kvartala tekuće godine.

Član 4

Konkurs se objavljuje u jednom dnevnom listu, putem web sajta Opštine Zeta i na drugi pogodan način.

Konkurs za raspodjelu sredstava je otvoren 45 dana od dana njegovog objavljivanja.

IV - KOMISIJA ZA RASPODJELU SREDSTAVA

Član 5

Proces raspodjele sredstava vrši Komisija koju imenuje predsjednik Opštine.

Komisija ima predsjednika i četiri člana.

Komisija je nadležna za:

 - raspisivanje javnog konkursa

 - pregled i ocjenu validnosti predate dokumentacije i predloga biznis planova prema

 utvrđenim kriterijumima.

 - pripremu ugovora sa društvom/preduzetnicom čiju su biznis planovi odobreni

 - pripremu predloga odluke o raspodjeli sredstava

 - praćenje realizacije odobrenih biznis planova

 - pripremu izvještaja o realizaciji dodijeljenih sredstava

Predsjednik Komisije moze biti potpredsjednik Opštine ili starješina organa lokalne uprave.

Članovi Komisije su: 2 člana - predstavnici Opštine Zeta; 1 član- predstavnica Udruženja preduzetnica Crne Gore ili strukovnih udruženja, i 1 član-predstavnica Ženske političke mreže.

Društvo ili preduzetnica čiji je predstavnik član Komisije iz reda udruženja preduzetnica ili strukovnih udruženja nema pravo učešća na Konkursu.

U slučaju da Udruženje preduzetnica i Ženska politička mreža ne delegiraju člana Komisije, umjesto njih odrediće se članovi iz Sekretarijata za razvoj preduzetništva i poljoprivrede Opštine Zeta.

Ovlašćeni subjekti za predlaganje članova za Komisiju su: predsjednik Opštine; starješina organa lokalne uprave nadležan za poslove preduzetnštva i starješina organa/službe Opštine Zeta, a u zavisnosti od oblasti za koju je Konkurs raspisan

Mandat Komisije je dvije godine.

Stručne, administrativno tehničke poslove za potrebe Komisije vrši Sekretar komisije, koji se imenuje iz Sekretarijata za razvoj preduzetništva i poljoprivrede.

Komisija donosi Poslovnik o radu.

V - PRESTANAK MANDATA ČLANOVA KOMISIJE

Član 6

Članu Komisije mandat prestaje, prije isteka vremena na koje je imenovan, u slučaju:

 1) podnošenja ostavke, o čemu obavještava predsjednika Komisije i subjekte koji su ga predložili;

 2) ako je pravosnažnom odlukom lišen poslovne sposobnosti;

 3) ako je pravosnažnom odlukom suda osuđen na bezuslovnu kaznu zatvora u trajanju od najmanje 6 mjeseci, i

 4) u slučaju razrješenja.

Član 7

Predsjednik Opštine će razriješiti člana Komisije u slučaju da:

 1) se utvrdi da je prilikom imenovanja o sebi dao netačne podatke ili propustio da iznese podatke i okolnosti koji su bile od uticaja na imenovanje za člana Komisije;

 2) ne obavlja funkciju člana Komisije u periodu dužem od šest mjeseci;

Član 8

Postupak za razrješenje člana Komisije pokreće Predsjednik Opštine na zahtjev subjekta ovlašćenog za predlaganje kandidata ili na inicijativu Komisije.

U postupku razrješenja član Komisije ima pravo da se izjasni o razlozima za razrješenje.

Predsjednik Opštine donosi odluku o razrješenju člana Komisije.

Član 9

U slučaju prestanka mandata članu Komisije prije isteka vremena na koje je imenovan, Predsjednik Opštine je dužan da, u roku od 15 dana od dana prestanka mandata, imenuje novog člana Komisije.

Mandat novoimenovanog člana Komisije traje do isteka mandata Komisije.

Član Komisije koji je razriješen prije isteka vremena na koje je imenovan ne može biti ponovo imenovan za člana Komisije.

VI - UTVRĐIVANJE PRIORITETA ZA RASPODJELU SREDSTAVA

Član 10

Odluku o prioritetnim oblastima donosi Predsjednik Opštine Zeta na prijedlog Komisije.

Predsjednik Opštine Zeta utvrđuje prioritetne oblasti od javnog interesa za finansiranje biznis planova do 30. juna tekuće za narednu godinu.

Izuzetno od stava 1 ovog člana ukoliko prioritetne oblasti nijesu utvrđene posebnom Odlukom smatra se da se sredstva opredijeljena Budžetom Opštine Zeta raspodjeljuju za biznis planove koji doprinose ostvarivanju ciljeva utvrdjenih u strateškim dokumentima, programima i planovima Opštine Zeta, a kojima se naročito:

 - podstiče ekonomski razvoj Opštine Zeta;

 -podstiče razvoj poljoprivrede i ruralnog područja (unapređenjem stočarstva, voćarstva, vinogradarstva, ratarstva, povrtlarstva, realizacijom programa na ruralnom području, zaštitom poljoprivrednog zemljišta, korišćenjem plodnog zemljišta);

 - podstiče razvoj organske poljoprivredne proizvodnje;

 - stvaraju uslovi i podstiče razvoj turizma;

 - podstiče razvoj lovstva i ribolovstva;

 -doprinosi afirmaciji i valorizaciji kulturnog potencijala, tradicije i kulturne posebnosti opštine, podizanja nivoa urbane kulture i očuvanja kulturne baštine;

 - razvoj fizičke kulture i sporta;

 - doprinosi očuvanju životne sredine i održivog razvoja.

 - kao i u svim ostalim slučajevima kojima se podstiče realizacija strateških ciljeva i pospješuje javni interes.

Član 11

Biznis planovi koji se neće podržati su:

 - Aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl.;

 - Biznis planovi kojim se traže finansijska sredstva za kupovinu i raspodjelu humanitarne pomoći;

 - Biznis planovi koji se isključivo temelje na jednokratnoj izradi, pripremi i štampanju knjiga, brošura, biltena, časopisa i slično, ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti;

 - Aktivnost koja se smatra nezakonitom ili štetnom po okolinu i opasnom za ljudsko zdravlje: igre na sreću, duvan, alkoholna pića (izuzev proizvodnje vina i voćnih rakija);

 - Nemoralne i nelegalne aktivnosti.

VII - POSTUPAK PO KONKURSU

Član 12

Prijava na konkurs za biznis plan se podnosi u roku od 45 dana od dana njegovog objavljivanja.

Prijava se podnosi Komisiji i predaje u pisarnici Opštine Zeta u Sekretarijatu za razvoj preduzetništva i poljoprivrede .

U zapečaćenoj koverti, preduzetnice koje započinju biznis prilažu:

 - prijavu za učešće na konkurs za dodjelu bespovratnih sredstava (Obrasci 1a,1b);

 - izrađen biznis plan; (Obrazac 4);

 - ovjerena kopija lične karte;

 - potvrda o neosuđivanosti za krivična djela protiv privrede i krivična djela protiv imovine;

 - pismo preporuka ili namjera;

 - tri štampane i jednu elektronsku verziju biznis plana na CD-u.

U zapečaćenoj koverti, predzetnice koje planiraju razvoj poslovanja prilažu:

 - prijavu za učešće na konkurs za dodjelu bespovratnih sredstava (Obrasci 1a,1 b);

 - izrađen biznis plan; (Obrazac 4);

 - ovjerena kopija lične karte;

 - potvrda o neosuđivanosti za krivična djela protiv privrede i krivična djela protiv imovine;

 - pismo preporuka ili namjera;

 - tri štampane i jednu elektronsku verziju biznis plana na CD-u;

 - rješenje o upisu krajnjeg korisnika u CRPS;

 - rješenje o registraciji za PDV ako je krajnji korisnik obveznik PDV-a;

 - važeći statut društva;

 - potvrda Poreske uprave o urednom izmirivanju poreza i doprinosa ne starija od 30 dana;

 - odgovarajući obrazac za posljednji mjesec uplate poreza i doprinosa za zaposlene ovjeren od Poreske uprave, kao dokaz broja zaposlenih.

Član 13

Društvo/preduzetnica koja je za realizaciju biznis plana koristila budžetska sredstva, po javnom konkursu u prethodnoj godini, prilaže i izvještaj o realizaciji biznis plana, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva).

Ukoliko društvo/preduzetnica u navedenom periodu nije koristila sredstva po osnovu odluka Komisije, dostaviti izjavu o tome. Ukoliko društvo/preduzetnica ne dostavi tražene izvještaje o realizovanom biznis planu iz prethodnih godina koji su finansirani iz Budžeta Opštine Zeta, ne može učestvovati u raspodjeli sredstava za godinu u kojoj se sredstva raspodjeljuju.

Član 14

Društvo/preduzetnica može konkurisati za ukupan iznos ili za dio sredstava za realizaciju aktivnosti iz biznis plana i dužna je da to naznači.

1. Sadržaj biznis plana

Član 15

Biznis plan treba da sadrži:

 1. Osnovne podatke:

 Rezime

 Misija i cilj projekta

 Podaci o preduzeću

 Analiza dosadašnjeg poslovanja

 2. Analiza tržišta:

 Prodajno tržište

 Nabavno tržište

 Analiza konkurencije

 3. Proizvod, proizvodni program

 4. Zaposlenost i kvalifikaciona struktura

 5. Lokacija

 6. Predračun investicionih ulaganja

 7. Izvori finansiranja

 8. Rashodi poslovanja

 Investicioni troškovi: Amortizacija; Investiciono održavanje; Kamate; Osiguranje.

 Tekući troškovi: Materijalni troškovi; Obračun bruto zarada; Ostali nematerijalni troškovi.

 9. Zaključak i prateća dokumentacija

2. Prijava na konkurs

Član 16

Prijava na konkurs se podnosi na propisanom Obracu koji se sastoji iz tri dijela.

Prvi dio obrasca (Obrazac 1a) popunjava ovlašćeni službenik pisarnice, i sadrži:

 - zaglavlje Opštine Zeta;

 - naziv obrasca;

 - godina za koju se raspisuje konkurs;

 - broj djelovodnog protokola Opštine Zeta;

 - datum pod kojim je biznis plan upisan u pisarnici Opštine Zeta, i

 - potpis ovlašcenog službenika pisarnice koji je primio biznis plan.

Drugi dio Obrasca (Obrzac 1b) popunjava društvo/preduzetnica i sadrži sledeće podatke:

 - Ime i prezime, JMBG, adresa prebivališta (kao i PIB i PDV broj za registrovane);

 - podatke o registraciji, ukoliko je registrovana;

 - oblast u kojoj djeluje;

 - sjedište;

 - rubriku - ostalo u kojoj se upisuju dodatne informacije o biznis planu, koje su od uticaja za odlučivanje Komisije, a nijesu sadražane u ostalim rubrikama obrasca (ko,što, kako, kada, gdje);

 - naznaku da za tačnost datih podataka odgovara preduzetnica odnosno ovlašćeno lice u društvu.

 Treći dio obrasca (Obrazac 1c) popunjava Komisija prilikom odlučivanja i sadrži:

 - naznaku da podržava biznis plan u cjelini ili naznaku da se podržava dio biznis plana;

 - tačan naziv biznis plana;

 - ocjenu biznis plana u brojkama, po skali za ocjenjivanje po svakom od kriterijuma utvrđenih ovom odlukom, koju popunjava Komisija nakon izvršenog vrednovanja biznis plana;

 - naznaku da se odbija biznis plan (popunjava se u slučaju da nije popunjena rubrika iz alineje 1);

 - rubriku sa detaljnim obrazloženjem za odbijanje (popunjava se u slučaju odbijanja);

 - rubriku ostalo za dodatna mišljenja i obrazloženja vezana za biznis plan, od važnosti za odlučivanje Komisije, a njihovo vrednovanje nije predviđeno propisanim kriterijumima;

 - potpise predsjednika Komisije i svih članova Komisije.

3. Administrativna provjera

Član 17

Komisija otvara blagovremeno podnijete zapečaćene koverte na prvoj sjednici nakon isteka roka za podnošenje zahtjeva.

Ako utvrdi da društvo / preduzetnica nije dostavila svu dokumentaciju propisanu članom 12 i 13 ove odluke, Komisija poziva društvo / preduzetnicu da nedostatak otkloni odmah, a najkasnije u roku od tri dana od dana prijema poziva.

Ukoliko društvo/preduzetnica nedostatak ne otkloni u ostavljenom roku, Komisija će zaključkom zahtjev odbaciti.

Spisak društava/preduzetnica koje ne dostave potpunu dokumentaciju objavljuje se na web sajtu Opštine Zeta u roku od 7 dana od dana završetka konkursa.

U roku od 7 dana od dana objavljivanja spiska, društvo / preduzetnica koje nisu dostavile potpunu dokumentaciju, može iskazati Prigovor Komisiji zbog propusta u ocjenjivanju dostavljene dokumentacije.

Komisija u roku od 7 dana od dana prijema Prigovora, donosi odluku o prihvatanju ili odbijanju Prigovora.

Konačan spisak društava/preduzetnica koje nisu dostavile potpunu dokumentaciju objavljuje se na web sajtu Opštine Zeta u roku od 20 dana od dana završetka konkursa.

4. Kriterijumi za raspodjelu

Član 18

Jedno društvo/preduzetnica može konkurisati sa najviše dva biznis plana, a može biti podržana samo jednim biznis planom.

Maksimalan iznos dodijeljenih sredstava za biznis planove, ne može iznositi više od 30% od ukupnog iznosa predviđenog Budžetom Opštine Zeta za podršku ženskom preduzetništvu.

Član 19

Komisija vrši dodjelu sredstava za biznis plan na osnovu pozitivnih i eliminatornih kriterijuma:

Pozitivni kriterijumi su: (kriterijumi usaglašeni sa stavkama iz Bodovne liste)

 1) Vezanost biznis plana za oblasti navedene u članu 10 ove odluke;

 2) Prednost imaju početnice, za započinjanje posla - START UP;

 3) Prednost imaju društva/ preduzetnice čiji biznis plan uključuje zapošljavanje lica sa teritorije Opštine Zeta;

 4) Biznis plan nudi sve podatke koji su neophodni za početak, vođenje biznisa i njegovo uspješno poslovanje u budućnosti;

 5) Biznis plan nudi predloge za finansiranja poslovne ideje iz sopstvenih i/ili drugih izvora finansiranja;

 6) Inovativni aspekt biznis plana;

 7) Povezanost biznis plana sa prethodnim aktivnostima preduzetnice/društva;

 8) Podaci o preduzetnici/društvu,zapošljava veći broj lica, ima razvijene kapacitete i ostvarene rezultate;

 9) Usmeno obrazloženje biznis plana.

Eliminatorni kriterijumi su:

 1) Nedostatak formalnih uslova za kandidovanje biznis plana (nepotpuna ili netačna dokumentacija);

 2) Neadekvatan biznis plan (ne korespondira sa predloženim sadržajem čl. 15 Odluke)

Sastavni dio ove Odluke je i lista za ocjenjivanje biznis planova.

5. Utvrđivanje rang liste

Član 20

Za ocjenu biznis plana prema pozitivnim kriterijumima koristi se skala od 0 do 10 poena za svaki kriterijum pojedinačno. Svaki član Komisije dodjeljuje bodove za svaki od pozitivnih kriterijuma.

Konačna ocjena biznis plana predstavlja zbir bodova svih članova komisije podijeljen brojem članova komisije (prosječna ocjena biznis plana).

Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kruterijuma se donosi većinom glasova od ukupnog broja članova Komisije.

6. Odluka o raspodjeli sredstava

Član 21

Komisija donosi Odluku o raspodjeli sredstava za podršku ženskom preduzetništvu na osnovu rangiranja biznis planova, rukovodeći se ocjenom biznis plana, na osnovu kriterijuma propisanih ovom odlukom.

U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, a samo jedan od njih je plan za otpočinjanje biznisa - Start up, sredstva će se dodijeliti Start up planu.

U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, a nijedan od njih nije start up ili su oba start up plana, sredstva će se dodijeliti za biznis plan na osnovu odluke donijete većinom glasova od ukupnog broja članova Komisije.

Član 22

Komisija je dužna da donese Odluku o raspodjeli sredstava za podršku ženskom preduzetništvu, u roku od 30 dana od dana zatvaranja konkursa.

Član 23

Odluka o raspodjeli sredstava sadrži:

 - naziv društva/preduzetnice kojoj su dodijeljena sredstva;

 - podatke o odgovornom licu društva/preduzetnice kojoj su dodijeljena sredstva;

 - naziv biznis plana;

 - iznos sredstava dodijeljenih od strane Komisije za svaki od biznis planova;

 - ukupan iznos sredstava potreban za realizaciju svakog plana sa podacima o ostalim eventualnim prihodima i

 - obrazloženje razloga za odbijanje, uključujući bodovnu listu, za sve odbijene planove.

Član 24

Odluka o raspodjeli sredstava dostavlja se učesnicama konkursa, objavljuje na web-sajtu Opštine Zeta, i na drugi pogodan način.

VIII - ZAKLJUČIVANJE UGOVORA

Član 25

Nakon donošenja Odluke o raspodjeli sredstava za podršku ženskom preduzetništvu i njenog javnog objavljivanja, Predsjednik Opštine sa odgovornim licem u društvu/preduzetnicom kojima su dodijeljena sredstva, u roku od 10 dana od dana donošenja odluke, zaključuje ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom biznis plana.

U roku od 10 dana od dana potpisivanja ugovora, sredstva se uplaćuju na račun društva/preduzetnice u skladu sa ugovorom iz stava 1 ovog člana.

Realizaciju zaključenog ugovora prati Komisija.

IX - PRAĆENJE REALIZACIJE BIZNIS PLANA I PROCJENA USPJEŠNOSTI

Član 26

Praćenje realizacije biznis planova vrše članovi Komisije.

Praćenje realizacije biznis planova vrši se na slučajnom uzorku.

X - IZVJEŠTAJ O REALIZOVANIM BIZNIS PLANOVIMA

Član 27

Društvo/preduzetnica kojoj su dodijeljena sredstva za plan podnosi Komisiji izvještaj o realizaciji biznis plana sa finansijskim izvještajima, do isteka godine za koju su sredstva dodijeljena.

Član 28

U cilju upoznavanja šire javnosti sa realizovanim biznis planovima ,Komisija može, na odgovarajući način, do raspisivanja novog konkursa, javno predstaviti realizovane aktivnosti i ostvarene rezultate društava/ preduzetnica čiji su biznis planovi podržani.

Član 29

Komisija podnosi Skupštini izvještaj o podržanim biznis planovima, iznosu dodijeljenih sredstava, realizovanim projektima i njihovim efektima.

Izvještaj se podnosi u prvom kvartalu naredne godine za prethodnu godinu.

Član 30

Komisiji pripada naknada za rad.

Visinu naknade utvrđuje Predsjednik Opštine Zeta posebnim aktom, polazeći od obima i složenosti rada koji je Komisija obavila.

XI - PRELAZNE I ZAVRŠNE ODREDBE

Član 31

Radi postizanja jednakih uslova za sve učesnice konkursa, kao i metodološkog postupka, kojim će se izvršiti pravična selekcija biznis planova koje kandiduju za dodjelu sredstava, propisuje se Forma za podnošenje predloga biznis planova, koja je sastavni dio ove odluke.

Član 32

Član 3 stav 3 i 4 Odluke primjenjivaće se od 1. januara 2025. godine.

Član 33

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:

SKUPŠTINA OPŠTINE ZETA

PREDSJEDNIK SKUPŠTINE,

Nebojša Domazetović, s.r.

Obrazloženje

Pravni osnov za donošenje Odluke o kriterijumima, načinu i postupku raspodjele sredstava za podršku ženskom preduzetništvu je u odredbama člana 27 stav 1 tačka 6 Zakona o lokalnoj samoupravi („Službeni list Crne Gore“, br. 002/18, 034/19, 038/20, 050/22 i 084/22) kojim je propisano da Opština uređuje i obezbjeđuje uslove za razvoj preduzetništva i članu 15 stav 1 tačka 6 Statuta Opštine Zeta (“Službeni list Crne Gore – opštinski propisi”, br. 012/23) kojim je propisano da Opština obezbjeđuje uslove za razvoj preduzetništva.

Predlog Odluke o kriterijumima, načinu i postupku raspodjele sredstava za podršku ženskom preduzetništvu sastoji se iz 11 poglavlja.

U prvom poglavlju koje nosi naziv “Opšte odredbe” propisani su kriterijumi, način i postupak raspodjele sredstava iz Budžeta Opštine Zeta namijenjenih za podršku ženskom preduzetništvu.

U drugom poglavlju pod nazivom “Korisnici sredstava” propisano je ko mogu biti korisnici sredstava namijenjenih za podršku ženskom preduzetništvu.

U trećem poglavlju koje nosi naziv “Javni konkurs” propisan je period kada se objavljuje javni konkurs i koliko je isti otvoren za prijave.

U četvrtom poglavlju pod nazivom “Komisija za raspodjelu sredstava” predviđen je sastav, mandat i nadležnost Komisije.

U petom poglavlju koje nosi naziv “ Prestanak mandata Komisije” propisano je pod kojim uslovima članovima Komisije prestaje mandat, u kojim slučajevima Predsjednik Opštine može razriješiti člana Komisije kao i postupak razrješenja člana Komisije.

U šestom poglavlju pod nazivom “Utvrđivanje prioriteta za raspodjelu sredstava” propisana je obaveza donošenja Odluke o prioritetnim oblastima i utvrđivanja prioritetnih oblasti od javnog interesa za finansiranje biznis planova i biznis planovi koji se neće podržati.

U sedmom poglavlju koje nosi naziv “Postupak po konkursu” propisano je u kom roku se podnosi prijava, šta se od dokumentacije prilaže uz prijavu za pravna i fizička lica, sadržaj biznis plana, kriterijumi za raspodjelu sredstava, utvrđivanje rang liste, u kom roku je Komisija obavezna da donese Odluku o raspodjeli sredstava, sadržaj Odluke o raspodjeli sredstava, kome se ista dostavlja i način njenog objavljivanja.

U osmom poglavlju pod nazivom “Zaključivanje ugovora” utvrđen je rok za zaključivanje ugovora i realizacija zaključenog ugovora.

U devetom poglavlju koje nosi naziv “Praćenje realizacije biznis planova i procjena uspješnosti” predviđena je obaveza praćenja realizacije biznis planova od strane Komisije.

U desetom poglavlju pod nazivom “Izvještaj o realizovanim biznis planovima” propisana je obaveza podnošenja izvještaja Komisiji od strane učesnika kome su dodijeljena sredstva, obaveza podnošenja izvještaja o podržanim biznis planovima, iznosu dodijeljenih sredstava, realizovanim projektima i njihovim efektima Skupštini.

U jedanaestom poglavlju koje nosi naziv “Prelazne i završne odredbe” propisano je stupanje na snagu ove Odluke.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |   |   |   |  |

* Komisija – Izvještaj Skupštini – prvi kvartal naredne godine
* Visina naknade – predsjednik opštine rješenjem
* Javni konkurs
* Prijavljivanje – 45 dana
* Donošenje Odluke – 30 dana
* Ugovor – predsjednik – preduzetnica – 10 dana
* Prioritetne oblasti – do 30. juna tekuće godine za narednu godinu – predsjednik